
Iepirkuma komisijas 2026. gada 30.jūlija sēdē sniegtās atbildes uz ieinteresētā piegādātāja uzdotiem jautājumiem atklātā konkursā “Būvprojekta izstrāde un autoruzraudzība objektā “Ēkas (001) jumta un pārseguma pārbūve Maiznīcas ielā 5, Rīgā””, identifikācijas Nr. VAMOIC 2026/74.

Jautājums:

Par Nolikuma 8.4. apakšpunktā noteiktā pieredzes perioda paplašināšanu

Saskaņā ar atklātā konkursa “Būvprojekta izstrāde un autoruzraudzība objektā “Ēkas (001) jumta un pārseguma pārbūve Maiznīcas ielā 5, Rīgā””, identifikācijas Nr. VAMOIC 2026/74, Nolikuma 8.4. punktu pretendentam kā būvprojekta izstrādātājam iepriekšējo triju gadu laikā, proti, no 2023. gada līdz piedāvājuma iesniegšanas termiņa pēdējai dienai, jābūt pieredzei vismaz vienas 2. vai 3. grupas ēkas pārbūves vai restaurācijas būvprojekta izstrādē, kura ietvaros veikta ēkas jumta un pārseguma pārbūve ēkai ar māla kārniņu jumtu un kuras projektējamā apbūves platība ir vismaz 300 m².
Publisko iepirkumu likuma 2. pantā noteikts, ka viens no likuma mērķiem ir nodrošināt piegādātāju brīvu konkurenci, kā arī vienlīdzīgu un taisnīgu attieksmi pret tiem. Savukārt Publisko iepirkumu likuma 46. panta trešās daļas 2. punkts paredz, ka konkurences veicināšanai pasūtītājs var noteikt garāku pakalpojumu pieredzes apliecināšanas termiņu par trim gadiem.
Mūsu ieskatā Nolikuma 8.4. punktā noteiktais triju gadu pieredzes periods, ņemot vērā prasīto pieredzes kritēriju kopumu, nepamatoti sašaurina iespējamo pretendentu loku. Māla kārniņu jumta segums ir salīdzinoši reti sastopams un galvenokārt raksturīgs vēsturiskām ēkām, savukārt ievērojamai daļai vēsturisko ēku jumta segums ir izbūvēts no skārda. Līdz ar to pēdējo triju gadu laikā īstenoto un visiem Nolikuma 8.4. punktā noteiktajiem kritērijiem atbilstošo būvprojektu skaits ir ierobežots. Vienlaikus agrāk par trim gadiem iegūta atbilstoša pieredze nezaudē savu profesionālo un tehnisko nozīmi un pilnvērtīgi apliecina pretendenta spēju izstrādāt iepirkuma priekšmetam atbilstošu būvprojektu.
Vēršam uzmanību, ka Nolikuma 8.5. un 8.6. punktā būvprojekta vadītājam un ēku konstrukciju projektēšanas speciālistam līdzvērtīga pieredze tiek vērtēta iepriekšējo piecu gadu periodā. Tādējādi piecu gadu perioda noteikšana arī pretendenta pieredzei nodrošinātu savstarpēji saskaņotu pieeju kvalifikācijas prasībām.
Ņemot vērā minēto, lūdzam grozīt Nolikuma 8.4. punktu, tā sākuma daļu izsakot šādā redakcijā:
“Pretendentam kā būvprojekta izstrādātājam iepriekšējo 5 (piecu) gadu laikā (t. i., no 2021. gada līdz piedāvājuma iesniegšanas termiņa pēdējai dienai) ir pieredze vismaz 1 (vienas) 2. (otrās) vai 3. (trešās) grupas ēkas pārbūves/restaurācijas būvprojekta izstrādē [..].”
Lūdzam izvērtēt minēto priekšlikumu un informēt par pieņemto lēmumu, attiecīgi publicējot Nolikuma grozījumus EIS.

Atbilde:
Iepirkuma komisija veikusi grozījumus atklāta konkursa nolikumā, izsakot 8.4.punktu šādā redakcijā:
“Pretendentam kā būvprojekta izstrādātājam iepriekšējo 5 (piecu) gadu laikā (t.i., no 2021. gada līdz piedāvājuma iesniegšanas termiņa pēdējai dienai) ir pieredze vismaz 1 (viena) 2. (otrās) vai 3. (trešās) grupas ēkas[footnoteRef:1] pārbūves/ restaurācijas būvprojektu[footnoteRef:2] izstrādē, kura ietvaros veikta ēkas jumta un pārseguma pārbūve, ēkai ar māla kārniņu jumtu, kur ēkas apbūves projektējamā platība ir bijusi vismaz 300 m2.”. [1:  2 (otrās) vai 3 (trešās) grupas ēka – atbilstoši 2014. gada 19. augusta Ministru kabineta noteikumu Nr.500 “Vispārīgie būvnoteikumi” 1. pielikumam.]  [2:  Būvprojekts – izstrādāts atbilstoši Ministru kabineta 2014. gada 2. septembra noteikumu Nr.529 “Ēku būvnoteikumi” 71. un 72.punktam.] 




Ņemot vērā, ka atklāta konkursa nolikumā ir veikti grozījumi, iepirkuma komisija nolemj pagarināt piedāvājumu iesniegšanas termiņu līdz 2026. gada 13.augustam, plkst. 10:00, publicējot paziņojumu par izmaiņām Iepirkumu uzraudzības biroja tīmekļvietnē.

					

Komisijas priekšsēdētāja	B.Ungure

 Iepirkuma komisijas sniegtās atbildes un skaidrojumi ir neatņemama iepirkuma nolikuma sastāvdaļa.  
